कोरोना वायरस: 24 घंटे में 46148 नए केस, मौतों का आंकड़ा 1000 से नीचे, वैक्सिनेशन का वर्ल्ड रिकॉर्ड
कोरोना के खिलाफ लड़ाई में वैक्सीन के टीकाकरण को 21 जून से तेज गति से आगे बढ़ाया गया है और दुनियाभर में अब भारत वैक्सीन के टीकाकरण का रिकॉर्ड बना चुका है। अबतक भारत में 32.36 करोड़ लोगों को वैक्सीन दी जा चुकी है।
नई दिल्ली। देश में कोरोना वायरस के रोजाना आने वाले मामले अब पहले के मुकाबले काफी हद तक कम हो गए हैं और मौतों के आंकड़े में भी पहले के मुकाबले कमी देखी जा रही है। कोरोना से रिकवरी की दर भी लगातार बढ़ रही है और देश में कोरोना वैक्सीन के टीकाकरण का अभियान भी तेज गति से आगे बढ़ा है तथा दुनियाभर में भारत अब सबसे ज्यादा लोगों को वैक्सीन देने वाला देश बन गया है। केंद्रीय स्वास्थ्य मंत्रालय की तरफ से जारी किए गए आंकड़ों के अनुसार पिछले 24 घंटों के दौरान देश में कोरोना वायरस संक्रमण के 46148 नए मामले सामने आए हैं। हालांकि स्वास्थ्य मंत्रालय के अनुसार पिछले 24 घंटों के दौरान देश में कोरोना से 58578 लोग पूरी तरह से ठीक हुए हैं और कोरोना के एक्टिव मामलों में भी 13409 की कमी आई है, अब देश में कोरोना वायरस के एक्टिव मामले 2 प्रतिशत से भी कम रहकर सिर्फ 572994 बचे हैं और देश में कोरोना वायरस से रिकवरी की दर 96.79 प्रतिशत हो गई है। कोरोना के मामले घटने के साथ अब देश में कोरोना से होने वाली मौतों की संख्या भी कम हुई है, पिछले 24 घंटों के दौरान देश में मौतों का आंकड़ा 1000 से नीचे आकर 979 रहा है, अबतक देश में कोरोना वायरस की वजह से 3.96 लाख से ज्यादा लोगों की जान जा चुकी है।  कोरोना वायरस के मरीजों की पहचान के लिए पिछले 24 घंटों के दौरान देश में 1575515 टेस्ट किए गए हैं जिसमें 46148 लोग पॉजिटिव मिले हैं और देश में कोरोना वायरस से संक्रमण की दर 3 प्रतिशत से नीचे बनी हुई है, पिछले 24 घंटों के दौरान संक्रमण की दर 2.93 प्रतिशत दर्ज की गई है। कोरोना के खिलाफ लड़ाई में वैक्सीन के टीकाकरण को 21 जून से तेज गति से आगे बढ़ाया गया है और दुनियाभर में अब भारत वैक्सीन के टीकाकरण का रिकॉर्ड बना चुका है। अबतक भारत में 32.36 करोड़ लोगों को वैक्सीन दी जा चुकी है। दुनिया के किसी भी देश में अबतक इतनी ज्यादा संख्या में लोगों को वैक्सीन नहीं दी गई है, अमेरिका भी भारत से पीछे हो गया है जहां पर 32.33 करोड़ लोगों को वैक्सीन मिली है।